כך נראה ניסיון הלינץ' בתושב איתמר: פלסטיני בן 23 נהרג היום (ה') מירי של אב לשמונה תושב איתמר, שמפגינים ליד חווארה רגמו את רכבו באבנים, סבבו אותו והחלו לבעוט במכוניתו. כך נראה ניסיון הלינץ' במהלך ההפגנה בשומרון, שתועד במצלמות.

הנהג מאיתמר חלף ליד חווארה, בעת שבמקום הפגינו כ-200 פלסטינים והשליכו אבנים. רכבו נרגם באבנים ובתגובה הוא פתח באש. היורה, שנלקח לחקירה במשטרת אריאל, טען בזירה כי חש סכנת חיים וירה באוויר. בעקבות המהומות נחסם הציר לחווארה משני הכיוונים - מתפוח ויצהר.

אשתו של תושב איתמר שירה בפלסטיני בטוחה שמדובר במקרה של הגנה עצמית: "ברוך השם שהסיפור נגמר ככה. זה נס. ניסו לעשות בו לינץ'", אומרת אשתו. "גם חוקרי זיהוי פלילי מסתכלים על הרכב ואומרים שהיה כאן ניסיון ללינץ'. אמבולנס חסם את הכביש ואז יצאו מהאמבולנס, התקרבו לרכב וניסו להוציא אותו. זה ממש נס גדול שככה זה נגמר".

אמבולנס חוסם את רכבו של היהודי ומסביב ההמון (צילום: AFP)

הפלסטיני שנהרג והצלם שנפצע (צילום: AFP)

הצלם שנפצע מפונה מהזירה (צילום: רויטרס)

חבריו של היורה סיפרו כי היה בדרכו חזרה לביתו אחרי שערך קניות בסניף מקומי של "רמי לוי". הם טוענים כי סיפר להם שאמבולנס פלסטיני חסם לו את הדרך ואז יצא ממנו איש לבוש בבגדי רפואה והחל לבעוט ברכבו. בהמשך, לגרסתו, החל המון ליידות אבנים על רכבו ומחשש לחייו נאלץ לשלוף אקדח, ירה לאוויר וכתוצאה מכך הבריח את התוקפים.

ראש המועצה האזורית שומרון, יוסי דגן, העניק גיבוי ליורה וטען כי הוא ניצל מלינץ'.

רכבו של תושב איתמר לאחר התקרית (צילום: tps)

מהירי נפגעו שני פלסטינים. אחד מהם - מועתז תאיה, בן 23 מהכפר ביתא שדרומית לחווארה - נפצע אנושות ומשרד הבריאות הפלסטיני הודיע זמן קצר לאחר מכן כי מת מפצעיו. גם בצה"ל אישרו כי הפלסטיני מת כתוצאה מהירי. מג'די שתייה, צלם של סוכנות הידיעות "AP", נפצע באורח בינוני. כוחות צה"ל שהגיעו למקום המהומות הגיבו באמצעים לפיזור הפגנות.

מדובר בתקרית השנייה ביממה האחרונה שבה יורה מתנחל לעבר פלסטיני. אתמול בבוקר, ליד הכפר סילוואד שבאזור רמאללה, פתח מתנחל בירי לעבר פלסטיני שלפי החשד יידה אבנים לעבר מכוניתו. הפלסטיני נפצע באורח בינוני. מאז החלה שביתת האסירים הביטחוניים לפני כחודש נהרגו שני פלסטינים במהלך עימותים.